Á fundinum hyggjast skipuleggjendur halda fyrri kröfum sínum til streitu en mótmælendur krefjast þess að sjávarútvegsráðherra segi tafarlaust af sér , að Alþingi lögfesti nýja og endurskoðaða stjórnarskrá og að arður af nýtingu sameiginlegra auðlinda renni í sjóði til almennings . Aðsend Katrín Oddsdóttir , einn skipuleggjenda útifundar á Austurvelli á morgun , segist hafa orðið fyrir vonbrigðum með viðbrögð stjórnvalda eftir síðustu mótmæli . Ljóst sé að ríkisstjórnin hafi ekki lagt við hlustir . „ Við munum ekki gefast upp fyrr en við finnum að á okkur sé hlustað . Og það verður þá bara haldið áfram á nýja árinu með enn meiri krafti . Það er ekki ásættanlegt að það sé bara haldið áfram eins og ekkert hafi í skorist . Við verðum að fá alvöru breytingar . “ Katrín segist aðspurð ekki óttast það að Íslendingar gleymi málinu í bráð . „ Ég held í þessu tilfelli að það sé undirliggjandi mjög rík krafa í samfélaginu . Nú vaknar fólk í tengslum við þetta Samherjamál og finnur hvað þetta er mikilvægt og það er starf okkar allra að halda þessari kröfu vakandi . Við sjáum það að oft er það von stjórnmálafólksins sem vill ekki hlusta að fólk hreinlega gleymi sér í jólaösinni og hætti að hugsa um það hvað skiptir máli í samfélaginu . Ég held það muni ekki gerast núna . Ég held að fólk sé nægilega reitt og þreytt á því að svona stór mál séu höfð að engu til þess að leyfa hreinlega stjórnmálastéttinni að komast upp með það að hundsa þetta . Ég vona innilega að við dettum ekki í þetta dá okkar , við Íslendingar , í þetta sinn , og gleymum því að við þurfum sjálf að búa til það samfélag sem við viljum eiga hérna . “ Mótmælin hefjast klukkan 14 . Aðsend Eftir síðasta útifund gagnrýndu ýmsir fulltrúar Sjálfstæðisflokksins áherslur skipuleggjenda og sögðu að Samherjamálið tengdist ekki kvótakerfinu á Íslandi . „ Ég held að það geti enginn með réttu ráði haldið því fram að það sé ekki kerfislægt vandamál hvernig arðinum að auðlindum Íslands sé úthlutað ; að það sé ekki kerfislægt vandamál að hér vanti okkur stórkostlega peninga í okkar sameiginlegu sjóði til að reka almennilegt heilbrigðiskerfi og menntakerfi og svo framvegis en á meðan safnast einhver hrikalegur auður til örfárra aðila sem hegða sér síðan með þeim hætti sem við sáum í Samherjamálinu . Það er ekki hægt að slíta þessi tvö mál úr samhengi . “ Baráttan fyrir réttlátara kerfi hafi staðið í langan tíma „ Við höfum barist fyrir því að fá auðlindaákvæði í stjórnarskrá Íslands þar sem það er ljóst að það er fólkið í landinu sem fær sanngjarnan arð af sinni auðlind ár og áratugum og jafnvel öldum saman . Eina ástæðan fyrir því að það hefur ekki tekist tel ég vera að það er hérna mjög sterk valdaelíta sem stendur vörð um það að einungis ákveðnir aðilar græða á þessu . Það er í grunninn algjörlega galið að okkur hafi ekki tekist að koma í veg fyrir þetta . “ Katrín segist hafa orðið fyrir miklum vonbrigðum með ríkisstjórnina eftir síðasta útifund . Hún hafi ekki séð nein merki þess að ríkisstjórnin sé að hlusta á almenning . „ … heldur var bara haldið áfram eins og ekkert hefði í skorist . Þau kannski halda að þessi aðferð muni duga núna . Hún hefur sennilega dugað þeim vel fyrir hrun en Íslendingar hafa vaknað til vitundar um það með hruninu og með Búsáhaldabyltingunni að við getum auðvitað staðið saman og krafist breytinga og þá munum við að lokum sigra . Ég held að þessi tilraun til þöggunar og að horfa í hina áttina muni engan árangur bera , “ segir Katrín . Boðað hefur verið til mótmæla á Austurvelli á laugardaginn klukkan 14:00 undir yfirskriftinni Lýðræði ekki auðræði – Auðlindirnar í okkar hendur !